የዓለም አጋርነት ፤ የግልና የመንግሥት መዋለ ነዋይ እንዲሁም የአገር  ውስጥ ሃብትን በአግባቡ ጥቅም ላይ ማዋል ለቀጣይ ልማት ወሳኝ መሆኑ ተገለጸ ።
የዓለም አገራት አጋርነት፤ የመንግሥትና የግል ዘርፉ የሚያካሄደው የኢንቨስትመንት  መዋለ ነዋይ እንዲሁም   የአገር ውስጥ  ሃብትን በአግባቡ ጥቅም ላይ ማዋል  እኤአ በ2015  የተያዘውን የልማት አጃንዳ ተግባራዊ ለማድረግ ቁልፍ መሆናቸው ተገለጸ።በዛሬው ዕለት ለሦስተኛ ቀን በአፍሪካ የኢኮኖሚክ አዳራሽ በተካሄደው የፋይናንስ ለልማት  ጉባኤ  ላይ እንደተገለጸው  ከካሪቢያን ፤ ከደቡብ አሜሪካ፤ አፍሪካና ኢሲያ አህጉራት ውስጥ የሚገኙ አገራት ተወካዮች እንደተናገሩት የዓለም አገራት አጋርነት፤ የአገራት መንግሥታትና የግል ዘርፉ የሚያከናውነው ኢንቨስትመንት መዋለ ነዋይ እንዲሁም  የተለያዩ አገር ውስጥ ሃብቶችን በአግባቡ ጥቅም ላይ እንዲውሉ ማድረግ  እኤአ ከ2015 ጀምሮ  ተግባራዊ ለማድረግ የታቀደው የልማት ግብ ለማሳካት ወሳኝ ድርሻ እንዳላቸው ገልጸዋል ።የፊልፒንስ የትሬዠር ሃላፊ ሮቤርቶ ታን ባደረጉት ንግግር እንደገለጹት የድህረ 2015 የልማት ግብ ለማሳካት ሦስት አበይት ጉዳዮች የሆኑት የአገራት አጋርነት፤ የመንግሥትና የግል ዘርፍ ኢንቨስትመንትን ማሳደግና የታዳጊ አገራት በውስጣቸው የያዙትን የተለያዩ ሃብቶች በአግባቡ ጥቅም ላይ ማዋል ቆልፈ ተግባራት መሆናቸውን ገልጸዋል ።ሁሉም ታዳጊ አገራት አጋርነትን ለመፍጠር የሁለትዮሽና ሁለንተናዊ ግንኙነቶችን ማጠናከር እንደሚገባቸው የገለጹት ሚስተር ታን የመንግሥትና የግል ዘርፉን አቅም ኢንቨስትመንት በማሳደግ ኢንዱሁም የአገር ሃብትን በአግባቡ ለህዝብ እንዲውል ማድረግ ዘላቂ ልማትን ለማረጋገጥ ይረዳል ብለዋል ።የህንድ የፋይናንስ ሚኒስትር ጀያንት ሲንሃ በበኩላቸው የህዝብ ኑሮ ለመለወጥ የልማት አስፈላጊነት አይነተኛ መፍትሄ መሆኑን በአሁኑ ወቅት የዓለም ግንዛቤ እጅጉን ማደጉን በመጠቆም  መዋለ ነዋይን በማሳደግና ሃብትን በትከክል በመጠቀም በዓለም ላይ የተንሠራፋውን የትኛውንም ድህነት ለማጥፋት እንደሚቻል ተናግረዋል ።ህንድ ድህነትና በማጥፋት  እያረጋገጠች ያለችው  ዘላቂ ልማት ለሌሎች ታዳጊ አገራት ምሳሌ እንደሚሆን  የጠቀሱት ሚስተር ሲንሃ  ህንድ በጤና ፤ በትምህርት ፤ መሠረተ ልማትና በኢንዱስትሪው ዘርፍ  ያፈሰሰችው መዋለ ነዋይ አሁን ህንድ በዓለም  ፈጣን ዕድገት ከሚያስመዘገቡ አገራት እንድትሠለፍ አድርጓታል ብለዋል ።እንደ ሚስተር ሲንሃ ገለጻ  የዓለም አቀፍ የገንዘብ ተቋማት ለልማት የሚውለውን ገንዘብ ህትሃዊና ዴሞክሪያሲያዊና በእኩልነት መንገድ መጠቀም የሚገባቸው ሲሆን  ታዳጊ አገራት የተሸከሙት የብድር እዳ በመሠረዝ ጭምር ዘላቂ ልማታቸውን እንዲያረጋግጡ ማድረግ ያስፈልጋል ብለዋል።የማዕከላዊ አፍሪካ ሪፐብሊክ የኢኮኖሚ የእቅድና የዓለም አቀፍ ትብብር ሚኒስትር ፍሎረንስ ሊምቦ  እንደተናገሩት  በአፍሪካ በተለይ በግጭት ውስጥ የሚገኙ አገራት  በጣም ፈታኝ የሆነው ጉዳይ ያላቸውን ሃብት በአግባቡ መጠቀም አለመቻል መሆኑን አስረድተዋል ።እንደ  ሚኒስትሩ ማብራሪያ  የማዕከላዊ የአፍሪካ ሪፐብሊክን ጨምሮ ስድስት የአፍሪካ አገራት በቀን  ከ 1ነጥብ 25 ዶላር በታች ገቢ እያገኙ የሚኖሩ  መሆኑን ገልጸው የአገራቱን ልማትን ለማፋጠን ብቸኛው መፍትሄ  ትብብር መሆኑን ተናግረዋል ።የቡሩንዲ የውጭ ግንኙነትና የዓለም አቀፍ ትብብር ሚኒስትር አሊይን ኤም ኒያሚትዌ  በበኩላቸው አጽዕኖት ሠጥተው እንደተናገሩት በአፍሪካ አህጉር ዘላቂ ልማትን ለማረጋገጥ ሁሉም የዓለም አቀፍ  ህብረተሰብ አንድ ላይ መቆም እንዳለበት ገልጸዋል ።የኬፕ ቨርዴ የፋይናንስና ዕቅድ ሚኒስትር ክርስቲና ዱዋርቴ በበኩላቸው  አፍሪካ በህገ ወጥ መንገድ በዓመት  ከ50 ቢሊዮን በላይ ገንዘብ እንደምታጣ ጠቁመው  አፍሪካውያን ልማትን ለማስቀጠል በአንድነት ሆነው የገንዘብ ስርቆትንትና የኪራይ ሰብሳቢነት አስተሳሳብን መዋጋት ይገባቸዋል ብለዋል ።የጃይማይካ የፋይናንስና እቅድ ሚኒስትር ፒተር ፕሊፕስ የካሪቢያን አገራት ለተፈጥሮ አደጋዎች የተጋለጡ መሆናቸውንና መዋቅራዊ ለውጥ  በማምጣት  ዘላዊ ልማትና የኢኮኖሚ ዕድገትን ማረጋገጥ ይችላሉ ብለዋል ።